《壶中天 庚寅中春，将予计车维舟胥渡，留别江东故人。》
清代·郑文焯

江城暗雨，正残箫昏梦，客船无酒。曲里香尘，吹不起，还误少年衫袖。

官烛烟寒，驿亭波暖，绿入清明柳。玉人休折，小眉经岁疏瘦。

慢忆赋别东风，待新词谱遍，吴趋歌口。后日西园，春好在，留得一双鹤守。

蓬海仙踪，蓟门归梦，叠鼓催津堠。长安花发，故袍鸳缕能绣。

作者简介：郑文焯（1856～1918）晚清官员、词人。字俊臣，号小坡，又号叔问，晚号鹤、鹤公、鹤翁、鹤道人，别署冷红词客，尝梦游石芝崦，见素鹤翔于云间，因自号石芝崦主及大鹤山人，奉天铁岭（今属辽宁）人，隶正黄旗汉军籍，而托为郑康成裔，自称高密郑氏。光绪举人，曾任内阁中书，后旅居苏州。工诗词，通音律，擅书画，懂医道，长于金石古器之鉴，而以词人著称于世，其词多表现对清王朝覆灭的悲痛，所著有《大鹤山房全集》。